CELEX: C2006/074/48
Language: da
Date: 2006-03-25 00:00:00
Title: Sag T-450/05: Sag anlagt den  21. december 2005  — Automobiles Peugeot og Peugeot Nederland mod Kommissionen

25.3.2006   
            
            
               DA
            
            
               Den Europæiske Unions Tidende
            
            
               C 74/25
            
         Sag anlagt den 21. december 2005 — Automobiles Peugeot og Peugeot Nederland mod Kommissionen
   (Sag T-450/05)
   (2006/C 74/48)
   Processprog: fransk
   Parter
   
      Sagsøgere: Automobiles Peugeot SA (Paris, Frankrig) og Peugeot Nederland NV (Utrecht, Nederlandene) (ved avocats O. d'Ormesson og N. Zacharie)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Beslutningen og den underliggende begrundelse annulleres i det hele.
            
         
               —
            
            
               Subsidiært ændres beslutningens artikel 3 og den underliggende begrundelse, idet bøden på 49,5 mio. EUR nedsættes.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Med dette søgsmål har sagsøgerne nedlagt påstand om annullation af Kommissionens beslutning K(2005) 3683 endelig udg. af 5. oktober 2005 om en procedure i henhold til EF-traktatens artikel 81 (sag 36.623, 36.820 og 37.275 — SEP m.fl. mod Automobiles Peugeot SA), hvorved Kommissionen fastslog, at de fremgangsmåder, disse anvender med henblik på at begrænse eksport af biler, er konkurrencebegrænsende. Den anfægtede beslutning vedrørte navnlig de individuelle foranstaltninger, som sagsøgerne havde truffet i forhold til forhandlerne: bonussystemet for forhandlerne, den restriktive politik i forbindelse med markedsføringskampagnerne, de begrænsede leverancer til forhandlerne, direkte påbud. Sagsøgerne begærer i øvrigt, subsidiært, at den af Kommissionen pålagte bøde nedsættes.
   Sagsøgerne gør til støtte for deres påstande gældende, at Kommissionens beslutning er i strid med artikel 81, stk. 1, EF, idet den fastslår, at de foranstaltninger, som parterne har truffet, kan kvalificeres som en »aftale« i den forstand, hvori dette udtryk er anvendt i denne artikel.
   Subsidiært gør de anbringender gældende vedrørende faktisk vildfarelse, urigtig vurdering af de faktiske omstændigheder og retlige fejl, idet Kommissionen vurderede, at ordningen for honorering af forhandlerne havde et konkurrencebegrænsende formål i den forstand, hvori dette udtryk er anvendt i artikel 81, stk. 1, EF. I øvrigt rejser sagsøgerne tvivl om den af Kommissionen i den anfægtede beslutning foretagne vurdering af overtrædelsens varighed, idet Kommissionen begik fejl vedrørende de faktiske omstændigheder og foretog en urigtig vurdering af de faktiske omstændigheder, hvilket ifølge sagsøgerne førte til selvmodsigelser i beslutningens begrundelse.
   Det følgende anbringende vedrører utilstrækkelig begrundelse af den anfægtede beslutning for så vidt angår gennemgangen af virkningerne af de af Kommissionen påståede foranstaltninger. Sagsøgerne kritiserer i øvrigt i forbindelse med dette anbringende Kommissionen for at have begået fejl vedrørende de faktiske omstændigheder og for at have foretaget en urigtig vurdering af de faktiske omstændigheder såvel som for at have draget selvmodsigende konklusioner i beslutningens begrundelse.
   Til støtte for deres subsidiære påstand om nedsættelse af den af Kommissionen pålagte bøde gør sagsøgerne et anbringende gældende vedrørende tilsidesættelse af artikel 23, stk. 2 i forordning nr. 1/2003 og retningslinjer for Kommissionens beregning af bøder (1) i henhold til disse bestemmelser.
   
      (1)  Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF- traktaten, EFT C 9 af 14.1.1998, s. 3.